آزمانکی دیوانءِ گندءُ نندے گوں آزمانکار نزردوستءَ
جست:- تو وتی زند ءُ ازمءِبابتءَ وانوکاں چیزے سرپدی بہ دئے.
 پَسّو:-منی زندءَ اِنچوکیں بلاہیں کسہےنیست کہ من تاکدیمے پُربہ کناں
 ءُ من وتی ازم ءِ بابتءَ ھم ھِچ گُشت نہ کناں اے وانوکاں وت گیشینگی اِنت کہ منی ازم کجام ھَدءَ سراِنت
 نَبیسّکارءِ چم آئی ءِ وانوک اَنت نَبیسّکارے ءِ آدینک آئی ءِ چاگرداِنت ءُ آئی ءِ نگدکاراَنت نَبیسّکار وتی سر اَ وت ھِچبرگپ جت نہ کنت چے ءَ کہ آوتی جھلانکی ءَ چہ اَبیدوتءَ زاھری ءَ دیست نہ کنت
 پمیشکا ھرچ مردم ءِ ازم ءُ آئی ءِ بالادءِ بابتءَ آئی ءِ ندارگ کنوک چہ آئی ءَ گیشترگپ جَت کُت کن اَنت.
جست:-واجہ!تو آزمانک پرچا نبشتہ کنے؟
 پَسّو:-آزمانک نَبیسّگ یا شائری کنگ .
 بازمردم پہ ھُب باز مردم پہ شوک ءُ باز مردم پہ نام کنت-
 منی دلءَ من اے سَئیں چیزاں گوں نیاں
 ھاں البتءَ پہ زبان یا پہ وتی تَپتگیں باتن ءِ ساکم کنگءَ -منءَ آزمانک تاھیر دَنت کیپ دَنت ءُ ھَرچ نوکیں آزمانکے کہ من نَبیسّاں آئی ءَ چہ منانوکتریں چاڑے اَمبازیت ءُ منی تُن گیشتر بیت
جست:- آ کُجام چیز بوتگ کہ تَرا شئر ءَ چہ آزمانک ءِنیمگ ءَ آورتگے؟
 پَسّو:-چہ بندات ءَ من ءَ کِسّہ گُوشدارگ کِسّہ وانگ ءُ کِسّہ نَبیسّگءِ ھب بوتگ ءeُ ھمے ھبءَ من ءَ کم کم ءَ آزمانک ءِ نیمگءَ تیلانک داتگ –
 من شَئیر کم نَبیسّتگ …مدام کپی چُنڈی ئیں شَئیرے کہ دلءَ آتکگ گڑا من یک کُنجءَ ایرکتگ-
جست:-تئی ھیالءَ آزمانک تچکءُ سادگ بیان بہ بیت یاکہ چو شاعریءَ مان گشینگ بہ بیت.داں کہ وانوکءِسرِپِر بوت مہ کنت؟
 پَسّو:-نَبیسّکار چے ءَ نَبیسّ اِیت؟شائرے بہ بیت آزمانکارے بہ بیت یا نگدکاربہ بیت آئی ءِ مستریں مولءُ مراد ھمے بیت کہ وتی ھیال ءَ داں مردماں سربہ کنت مردماں ھال بدنت مردمانی راھشونی ءَ بہ کنت
 ھَرکسءِ وتی جیڑگ بنت وتی مارگ بنت وتی ھیال بنت
 شائری ءَ اگن وانوک نہ پھم اَنت بلے وتی منّ ءَ یک مانائے دَئینت ئے
 آزمانکءِ وتی کالبے بیت ..Technic ءُplot بیت لازم نہ اِنت کہ درست بیانیہ بہ بیت.
جست:-متلب تو گشئے مان گیش اتگیں آزمانک اوں نبشتہ بہ بیت؟
 پَسّو: ماں گیشتیں آزمانکءَ اگن جوانیں کِسّہ ءُ سرپدی ئے ماں بہ بیت تکنیک جواں کارمرز بہ بیت واکیہ ءِ گُڈسرءَ جوانیں finishing stroke بہ بیت. ھَو چوشیں آزمانک ھم نَبیسّگ بہ بیت.
جست :-تئی ھیالءَ بلوچی آزمانک ءِ بنگیجء َبزاں شست ءُ ہپتاد سالاں بگر تاں مرچی ئیں آزمانکاریءَ ، چنچو دیمروی کُتگ؟
 پَسّو:-مُلا بنداتی آزمانکاں بازیں نزوری گندگ کیت بلئے مارا اے ھم چارگی اِنت کہ بنداتی ھَما آزمانک نَبیسّ بوتگ انت آھانی کرا پہ آزمانک ءِ وانگءُ نَبیسّگءَ کجام وسیلہ بوتگ؟
 نہ کتاب بوتگ نہ نگد نہ سرءُ سوج – مرچی تو بلوٹ ٰئےترا آزمانکی بازیں کتابے دست کپیت-
 مرچی ئیں آزمانکار ھم جواں نَبیسّگءَ اَنت-
 من ھمے گُشت کناں کہ بلوچی آزمانک ءَ گیشتردیمروئی کتگ
جست :-نزر تَو کئی آزمانک وَنتگاں کہ تَرا آزمانکاری ءِ ھُب بوتگ؟
 پسو:- من بنداتءَ وتی میتگ ءِ پیر زال سازین ءِ کِسّہ گوشداتگ آں وھدے کہ وانگ بندات کتگ ناگمان ‍‍‍‍،اے آر داد،حنیف شریف،گنی پرواز،امان اللہ گچکی ءُ ڈنی آزمانکار انتون چیخوف،موسپان،سعادت حسن منٹو ، وکٹرھیوگو،میکسیم گورکی،کامیو ءُ ساتر دگہ ھرچی کہ آزمانک تاک ءُ ماھتکاں چاپ بوتگ من ونتگ آں..منی ھُب گیشتربوتگ ءُ منی آزمانکءِ نَبیسّگءِ تنّ ودّتگ.
جست:-بلوچی آزمانکارانی تہ ءَ تئی دلدوستیں آزمانکار کئے اِنت؟
 پَسّو:- من ھرچ آزمانکارءَ واناں گیشتر ناگمان، اے آر دادءُ حنیف شریف ونتگاں،بلئےمن انگت کس select نہ کتگ.
جست :-پیشءَ پہ آزمانکءَ ندارگ سازیءُ جزئیات نگاریءُ آزمانکءِ دگہ پَچّ شریں دابےءَ کارمرزگ بوتگ انت..بلئے مرچاں ایشانءَ ڈلگ چار کنگ بوھگءَ انت…تئی ھیالءَ اے پہ آزمانکءِ بانداتءَ جوان انت؟
 پَسّو:-اَنچوش کہ یک روچے من یک آزمانکارے وانگ ءَ اَتاں. آئی ءَ نَبیسّتگ اَت کہ آزمانکءِ رواج، آزمانکءِ لوٹ ءُ دگہ بلاہ ءُ بترمٹ بوان اَنت .
 داد ساھبءَ ھم ھمے گپ جَتگ من ھم سرپد باں کہ ندارگ کَشّی ءُ جزئیات نگاری ءِ لوٹ ھم مَٹ بواں اِنت.
 منی ھیالءَ پیسرا آزمانک نَبیسّاں دہ تاکدیم پہ ندارگ کَشّی ءَ پُرکُتگ نوں بلکیں نیم تاکدیم ءَ ھما سرجمیں گپاں پہ تکنیک بہ کناں آ کَل پُربیت کن انت.َ
جست:-تو آزمانکے نبشتہ کنئے..آئیءَ شنگ کنئے..شنگ بوھگءَ پد کجام وھدءَ ترا کہ سما کپت کہ آزمانکءِ تہا اے کمی است انت..تو آئی ءَ بدل کنئے یا کتگ؟
 پَسّو:-اسلءَ من کہ آزمانکے نَبیسّاں گڑا آئی ءَ را داں ھَماوھدءَ شنگ نہ کناں دانکہ گالسنجے نہ کناں….گالسنجءَ پَد کہ شنگےکناں باز وھد گوزگءَ پَد اناگہ ءَ کہ چَمّ ئے کپاں چیزے ردی یا نزوری گنداں دل وَ لوٹ اِیت کہ مَٹ بہ کناں بلئے مَٹ یے نہ کناں چیاکہ منی دستءَ لگوشتگ گڑا منی نہ بوت…..
جست :-تئی نوکتریں دزگٹی چے انت؟
 پَسّو:-نوکتریں ھاس نیست ھمے آزمانکی ٹُک ءُ ٹاک، وانگ ءُ نَبیسّگ ءُ پَدءَ کروجگ.
جست:-ترا پہ آزمانکاریءَ ھیال ساچی دوستر بیت یاکہ گواچن نویسی؟
 پَسّو:-من ءَ گواچن ساچی گیشتردوست بیت ءُ من وت دوئیں نَبیسّاں….گواچن ءُ ھیال.
جست :- تئی اولی نبشتہ کتگیں آزمانک کجام انت؟
 پَسّو:-منی آولی آزمانک دوروچ اِنت بادشاھی –
جست :- ترا وتی کجام آزمانک چہ درستاں دوستر بیت؟
 پَسّو:-وتی ھَما آزمانک کہ انگت شِنگ نہ بوتگ اَنت ھَما دوست بنت.
جست :-تئی آزمانکی دو کتاب اتکگءُ ھمے زوتاں گدارے اوں شنگ بوتگ.پہ تو کجام ارزان ءُ کجام گران تر بوتگ؟
 تو اے گدارچہ پیسرا پلان کتگ یاکہ ترا ایشیءِ بنکی ھیال اتکگءُ رندا نبشتہ کتگ؟
 پَسّو:-گدار کمیں گراں تربوتگ چیاکہ منی اولی گدار بوتگ پہ ایشی ءَ منءَ بازیں گدارے وانگ کپتگ.ءُ پلان نہ کتگ -یک رندے منی سر وتی کوھنیں ھَنکین ءَ کپت کہ اودءَ چاگرد ھمے وڑ اَت من یک برے لوٹ اِت ھمے ندارگاں آزمانکے بہ کناِں بلئے وھدے کہ من نَبیسّگءَ نشت آں منی ھیال مٹ بوت ءُ من گداری دروشمے دات….گدارءِ تہ ءِکارست ءُ نام گیشتر راستیں اَنت.
جست: -اے گدارءِ نبشتہ کنگءَ تو چونیں تجربگءُچاڑاں چہ گوستگ ئے؟
 پَسّو:-وھدنہ بوگ ءِ سبب ءَ کمیں جنجال بوتگ آں –
جست: – تو لچّہ کاری ھم کتگ تو وتی درشان ءَ کجا شر تر کت کن ئے بزاں لچّہ ءَ یا آزمانک ءَ؟
 پَسّو:-آزمانک ءَ!
جست:- گڈسرا تو وتی وانوک ءُ نوک باھندیں آزمانکاراں چے پیگام دیگ لوٹ ئے ؟
 پَسّو:-من وتی نوک باھندیں نَدکار ءُ آزمانکاراں بس ھمے پیگام دَیگ لوٹاں کہ گیش بوان اِت ءُ کم نِبشتہ بہ کن اِت-
 ٭٭٭٭٭٭٭٭٭
 دلگوش: واجہ نزر دوست ءَ اے گلگدار ایف بی ءِ آزمانکی گروپ ءَ داتگ بلے آئ ءَ ھمے یکیں وھد ءَ اے باسک ءَ ھم ایرکنگ ءَ دیم داتگ۔